钦定古今图书集成/明伦汇编/官常典/第638卷 > 《幽冀刺史久阙疏》蔡邕
## 钦定古今图书集成/明伦汇编/官常典/第638卷 > 《幽冀刺史久阙疏》蔡邕

臣闻国家置官，以职建名。臣愚浅小才，窃假阶级。官以议为名，职以郎为贵，智浅谋陋，无所献替，夙夜寤
叹，忧悸怛惕。臣邕顿首死罪。伏见幽州奕骑，冀州强
弩，为天下精兵，国家赡仗，四方有事，军师奋攻，未尝
不办于二州也。顷者以来，连年馑荒，糓价一斛至六
七百钱，故护乌桓校尉夏育，出征鲜卑，无功而还，士
马死伤者万数，弓兵散亡几尽。生民之本，守御之备，
无一可恃。百姓元元，流离沟壑，寇贼辈起，莫能禁讨，
长吏寒心，朝不守夕。卒有他方之急，则役之不可驱
使；自为寇卤，则诛之不可擒制，岂非可忧之难！三府
选幽冀二州刺史，逾月不定。臣怪问其故，云：“避三互，
十一州有禁，当取二州而已。”二州之中，少素有威名
之士，或拘限岁年，不应选用，狐疑迟淹，两州空悬，万
里萧条，无所管系。每冀州长吏初除诏书，治严不过
五日。今者刺史数旬不选，诚非其理。愚以为《三互》之
禁，禁之薄者。以陛下威灵，申明禁令，在任之人，岂不
戒惧，而当坐设三互，自生留阂邪？昔孝景时，梁人韩
安国坐事被刑，起徒中为内史。武帝患东越数反，拜
故待诏会稽朱买臣，宣帝时患冀州有盗贼，故京兆
尹张敞有罪逃命，上使使就家，召为冀州刺史。安国
徒隶买臣，郡民皆还治其国。张敞亡命，擢授剧州，岂
顾“三互拘官簿，得救时之便也，卒获其用，遗芳不灭，
此先帝不误已然之事。三公明知二州之要，尤宜拣
选，当越禁取能，以救时弊。而不顾争臣之义，苟避轻
微之科，窃见日月拘忌，选既稽滞，又未必审得其人，
则二部蠢蠢，将为忧念。愿陛下上则先帝，用三臣之
法，蠲除近禁，其诸州刺史器用可换者，无拘日月三
互，以差厥中。”臣㥪《㥪瞽》言，惟陛下留神，再省三省。